Document ID: /roh_data/filtered/fineweb-2-filterrobots_roh.jsonl.gz/52801

Informationen Coronavirus
Infurmaziuns coronavirus
Informazioni coronavirus
L'isolaziun e la quarantina èn mesiras per interrumper las chadainas d'infecziun e per uschia franar l'ulteriura derasaziun dal nov coronavirus. Questas mesiras pertutgan persunas, tar las qualas è vegnida confermada ina infecziun u che vegnan suspectads d'esser infectadas cun il coronavirus. Il suspect exista en spezial suenter in stretg contact cun ina persuna ch'è s'infectada cumprovadamain cun COVID-19.
Schema da procedura isolaziun e quarantina
Ina persuna cun in test positiv sin COVID-19 vegn annunziada dal labor via l'Uffizi federal da sanadad publica (UFSP) al Care team COVID dal chantun Grischun. Il Care team COVID contactescha la persuna malsauna ed accumpogna ella. I resultan dumondas sco questas: Nua è la persuna sa trategnida ils ultims dis, cun tgi ha ella gì stretg contact e tgi avess ella eventualmain pudì infectar? Igl è central da retrofastizar las chadainas d'infecziun – l'uschenumnà contact tracing – per interrumper las chadainas d'infecziun e per franar la malsogna.
Persunas che han survegnì in resultat positiv dal test, sa rendan en isolaziun (guardar "Isolaziun").
Persunas da contact da persunas malsaunas sa rendan en quarantina (guardar "Quarantina").
Grazia a la strategia da test da gronda dimensiun dal chantun pon vegnir chattadas er persunas asintomaticas. En cas d'in resultat positiv dal test pon ellas alura vegnir isoladas, e lur persunas da contact pon vegnir tramessas en quarantina.
Il COVID Care Team stat sut la direcziun da l’Uffizi da sanadad Grischun e vegn sustegnì da persunal medicinal spezialisà e da la protecziun civila.
Las applicaziuns digitalas pon cumplettar il contact tracing tradiziunal dals chantuns e gidan ad eruir ils contacts da las persunas infectadas da nov. Quai vala spezialmain per las apps dals smartphones che registreschan contacts cun la funcziun da bluetooth. Grazia a bluetooth po vegnir eruì, tgi che ha gì contact cun ina persuna testada positiva.
Tgi che ha gì contact – pli ditg che 15 minutas e cun ina distanza sut 1.5 meters – cun ina persuna testada positiva, vegn infurmà e supplitgà da telefonar a la infoline coronavirus per sclerir ils proxims pass.
Sch’ina media u in medi considerescha ch’in test da coronavirus saja necessari e sche lez è positiv, vegn ordinà d’ir en isolaziun. Il servetsch medicinal-chantunal infurmescha davart ulteriurs pass.
Il diever da l’app è voluntari e gratuit. Pli bleras persunas ch’installeschan e fan diever da l’app e pli effizient ch’ella sustegna da franar il nov coronavirus.
Ulteriuras infurmaziuns tier la SwissCovid-App
L’applicaziun funcziuna a moda decentrala. Quai munta ch’ella na rimna ed arcuna betg datas da persunas e da localisaziun da las utilisadras e dals utilisaders da l’app. Il sistem rimna datas che restan anonimisadas. Nagin na po reconstruir cun tge persuna ch’ins aveva gì contact.
L’app vegn sviluppada da l’Uffizi federal da sanadad publica UFSP en collavuraziun cun l’Uffizi federal d'informatica e telecommunicaziun UFIT sco era cun las Scolas politecnicas federalas da Losanna e da Turitg (SPFL e SPFT). Ella correspunda als basegns d’ina protecziun maximala da la sfera privata.
Fegl cun ils fatgs impurtants: La app Swiss PT gida a franar il coronavirus